༡༽སྲིད་དོན་གྱི་བྱ་གཞག་ལས་ཆོས་ལུགས་ཀྱི་ལས་དོན་གཙོ་གནད་ཆེ་ཤོས་སུ་བཟུང་དྲགས་པའི་རྐྱེན་གྱིས།བོད་ཀྱི་ཆབ་སྲིད་འཛིན་སྐྱོང་དང་།ཁྲིམས་ལུགས།དམག་དོན།དཔལ་འབྱོར།སྤྱི་ཚོགས་ཀྱི་ཐོན་སྐྱེད་སོགས་ཀྱི་ཐད་ལ་གལ་ཆེའི་ནུས་པ་གང་ཡང་འདོན་ཐུབ་མེད་ཅིང་།དེ་དག་གི་ཕྱོགས་ནས་འགན་ཡང་དེ་ཙམ་འཁུར་མེད་པའི་བཟོ་ལྟ་ཞིག་རང་བཞིན་གྱིས་མངོན་ཡོང་།སྤྱིར་ན་ཕྱི་ལོ་༨༤༢ལོར་ཁྲི་དར་མ་འུ་དུམ་བཙན་བཀྲོངས་པ་ནས་བཟུང་སྟེ་འགྲོ་མགོན་ཆོས་རྒྱལ་འཕགས་པས་བོད་སྲིད་མ་བཟུང་བའི་བར་དུ་མི་ལོ་ཧྲིལ་བོ་༤༠༠ལྷག་སོང་བའི་དུས་ཡུན་དེ་ནི་བོད་སིལ་བུའི་དུས་སྐབས་ཡིན་པས།སྐབས་དེར་བོད་སྤྱི་ལ་དབང་བའི་རྒྱལ་པོ་མེད་པར་ངེས་མེད་རྒྱལ་དཔོན་སྣ་ཚོགས་ཀྱིས་ཡུལ་ལུང་བཅད་བགོས་ལྟར་སོ་སོར་དབང་ལུང་སྒྱུར་བཞིན་ཡོད་པ་དང་།དུས་མཚུངས་སུ་ཆོས་ལུགས་ཐད་ནས་སྔ་འགྱུར་རྙིང་མ་ཕུད་པའི་བཀའ་གདམས་པ་དང་།ས་སྐྱ་བ།བཀའ་བརྒྱུད་པ་བཅས་རིམ་བཞིན་དར་ཁྱབ་བྱུང་ཡོད།གསར་དུ་དར་ཁྱབ་བྱུང་བའི་ཆོས་ལུགས་གྲུབ་མཐའ་ཁག་གི་མཐོ་རིམ་མི་སྣ་ཚོས་རང་རང་གི་གྲུབ་མཐའ་བརྟན་གནས་ཡོང་ཕྱིར་དུ་མཆོད་ཡོན་དང་ལྷ་འབངས་སོགས་ཀྱི་མིང་གིས་བསྙད་དེ།ཡུལ་ལུང་བཅད་བགོས་སོ་སོའི་མགོ་དཔོན་དང་དེའི་མི་མང་རྣམས་རང་ཕྱོགས་ཀྱི་རྒྱབ་རྟེན་དུ་བེད་སྤྱོད་བྱས་པའི་བརྒྱུད་རིམ་ཁྲོད་དུ།ཡུལ་ལུང་སོ་སོའི་མཐོ་རིམ་མགོ་དཔོན་ཁག་གི་དབར་ནས་ཆོས་ལུགས་མི་སྣ་ཁག་གི་དབར།མཆོད་གཞིས་དང་ཆབ་འབངས་མི་སེར་ཁག་གི་དབར་དུ་སྟོབས་ཤུགས་འགྲན་སེམས་འཐབ་རྒོལ་གྱི་ཚ་རླབས་གསར་བ་ཞིག་རང་ཤུགས་ཀྱིས་འཕྱུར་དུ་བཅུག་ཡོད།